WIIK คว้างานผลิตน้ำประปาชลบุรี มูลค่า 35.47 ลบ./ปี
WIIK คว้างานจ้างผลิตน้ำประปาจากอ่างเก็บน้ำคลองหลวงรัชชโลทร จากการประปาส่วนภูมิภาค เพื่อจ่ายน้ำเสริมพื้นที่ชลบุรี มูลค่า 35.47 ลบ./ปี
WIIK คว้างานจ้างผลิตน้ำประปาจากอ่างเก็บน้ำคลองหลวงรัชชโลทร จากการประปาส่วนภูมิภาค เพื่อจ่ายน้ำเสริมพื้นที่ชลบุรี มูลค่า 35.47 ลบ./ปี
3 ส.ค. 2564

นายวิบูลย์ แสงวิทยานนท์ ประธานเจ้าหน้าที่บริหาร บริษัท วิค จำกัด (มหาชน) หรือ WIIK เปิดเผยว่า บริษัท วิค วอเตอร์ จำกัด ซึ่งเป็นบริษัทย่อย ดำเนินธุรกิจเกี่ยวกับการบริหารจัดการน้ำ ได้รับสัญญาจ้างผลิตน้ำประปา จากการประปาส่วนภูมิภาค เพื่อจ่ายน้ำเสริมในพื้นที่จังหวัดชลบุรีที่มีความต้องการสูงเพิ่มขึ้นอย่างต่อเนื่อง แต่ยังคงมีความขาดแคลนในหลายพื้นที่ โดยใช้น้ำดิบจากอ่างเก็บน้ำคลองหลวงรัชชโลทร ส่งจ่ายลงถังน้ำใสในพื้นที่การประปาบ้านบึง ก่อนสูบส่งเข้าโครงข่ายท่อส่งน้ำเพื่อจ่ายน้ำในพื้นที่ชลบุรีต่อไป
โดยสัญญาดังกล่าวมีมูลค่าขั้นต่ำ 35.47 ล้านบาทต่อปี โดย วิค วอเตอร์ สามารถส่งจ่ายน้ำได้สูงสุดที่ 19,200 ลูกบาศก์เมตรต่อวัน หรือ สำหรับผู้ใช้น้ำ 100,000-200,000 คน ทางบริษัทฯ มีความเชี่ยวชาญในเทคโนโลยีการผลิตน้ำชั้นสูง (Advanced Water Treatment) หรือ การผลิตน้ำสะอาดด้วยเมมเบรนชนิดต่างๆ ได้นำระบบผลิตน้ำด้วยเทคโนโลยีอุลตร้าฟิวเตรชั่น แบบเคลื่อนย้ายได้ (Ultrafiltration (UF) Mobile System) มาใช้ในโครงการ
ด้านนายกรรณ ศิริภัทสร์ กรรมการผู้จัดการ บริษัท วิค วอเตอร์ จำกัด กล่าวว่า ระบบผลิตน้ำด้วยเทคโนโลยีอุลตร้าฟิวเตรชั่น แบบเคลื่อนย้ายได้ (Ultrafiltration (UF) Mobile System) เป็นระบบที่เหมาะสมและเข้ามาแก้ปัญหาของระบบประปาหรือระบบประปาเคลื่อนย้ายได้แบบดั้งเดิม เช่น ปัญหาการใช้พื้นที่ ในโครงการนี้ ใช้พื้นที่เพียง 450 ตารางเมตร สำหรับระบบผลิต 800 ลูกบาศก์เมตรต่อชั่วโมง หรือ 19,200 ลูกบาศก์เมตรต่อวัน ในขณะที่ระบบดั้งเดิมต้องใช้พื้นที่มากกว่า ไม่น้อยกว่า 2 เท่า ไม่รวมพื้นที่บ่อผึ่งตะกอน ซึ่งระบบของบริษัทฯ ไม่จำเป็นต้องมี
ส่วนการติดตั้งเคลื่อนย้ายในโครงการนี้ใช้เวลาเพียง 45 วัน ในการติดตั้งและทดสอบหน้างาน รวมงานฐานราก และใช้ค่าใช้จ่ายน้อยกว่า 1 % ของมูลค่าระบบในกรณีที่ต้องการรื้อย้าย โดยระบบถูกออกแบบเป็นลักษณะ Containerized Concept หรือ ลักษณะเป็นตู้คอนเทนเนอร์มาตรฐาน สามารถย้ายหรือแยกทำงานรวมหรือแยกกันได้โดยง่าย ขณะที่ระบบดั้งเดิม ใช้เวลาในการติดตั้งทดสอบหน้างาน และงานฐานราก ที่มากกว่า ใช้ค่าใช้จ่ายมากกว่า 30 % ของมูลค่าระบบในกรณีที่ต้องการรื้อย้าย
ด้านปัญหาคุณภาพน้ำดิบ อ่างเก็บน้ำคลองหลวงรัชชโลทร มีปัญหา 2 หลัก คือ 1.แมงกานีส 2.สาหร่าย ซึ่งมีมากถึง 28 ชนิด โดยปัญหาดังกล่าว สามารถแก้ไขได้ด้วยเทคโนโลยีอุลตร้าฟิวเตรชั่น ที่ทางบริษัทมีความเชี่ยวชาญและเลือกใช้ในหลายโครงการ มีความยืดหยุ่นต่อคุณภาพน้ำดิบที่ไม่แน่นอน ใช้สารเคมีน้อยกว่า ลดสารก่อมะเร็ง ในขณะที่ระบบดั้งเดิมเมื่อเกิดปัญหาดังกล่าวอาจทำให้น้ำที่ผลิตได้มีคุณภาพไม่แน่นอน
“จากการศึกษาและพัฒนาอย่างต่อเนื่องของบริษัทฯ สามารถทำให้ระบบของเราเหมาะสมกับการใช้งานในหลากหลายรูปแบบ ทั้งจากบ้านเรือน โรงงานอุตสาหกรรม จนถึง ชุมชน จังหวัด ภูมิภาค สวนอุตสาหกรรม นิคมอุตสาหกรรม และยังสามารถ ควบคุมดูแลระยะไกลได้แม้ในระบบขนาดเล็ก รองรับรูปแบบธุรกิจ ทั้ง ขาย เช่า เช่าซื้อ BOO BOOT และลูกค้าเชื่อมั่นได้ว่า จะได้รับเทคโนโลยีที่ถูกต้องมาตรฐานและเชื่อถือได้ จากบริษัทฯ ที่มีประสบการณ์และเชี่ยวชาญตรง มีผลงานเป็นที่ประจักษ์ (Proven Technology)” นายกรรณ กล่าว